Illum il-Kummissjoni Ewropea ffinalizzat l-aħħar stadji biex jinbeda l-investiment fl-ekonomija reali. Illum intlaħaq ftehim dwar pakkett ta’ miżuri li għandu jiżgura li l-Fond Ewropew għal Investimenti Strateġiċi (FEIS) jibda jitħaddem sa kmieni fil-ħarifa tal-2015, skont l-iskeda ta’ żmien ambizzjuża stabbilita mill-President Jean-Claude Juncker biex jiġi implimentat il-Pjan ta’ Investiment għall-Ewropa. Il-Kummissjoni għadha kif ippubblikat Komunikazzjoni dwar ir-rwol tal-Banek Promozzjonali Nazzjonali (NPBs) b'appoġġ għall-Pjan ta’ Investiment għall-Ewropa. Il-Viċi President tal-Kummissjoni Ewropea, Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: "Il-Banek Promozzjonali Nazzjonali għandhom rwol importanti x'jaqdu għas-suċċess tal-Pjan ta' Investiment. Disa’ Stati Membri diġà ressqu l-kontribuzzjonijiet tagħhom għall-Pjan ta’ Investiment permezz tal-banek promozzjonali tagħhom, li għandhom għarfien espert u lokali imprezzabbli. Il-Bank Ewropew tal-Investiment diġà qed jaħdem mill-qrib ma’ dawk il-Banek Promozzjonali Nazzjonali, u nittamaw li ħafna aktar se jiġu ispirati biex iżidu l-isforzi tagħhom.” Il-Kummissarju Pierre Moscovici, responsabbli mill-Affarijiet Ekonomiċi u Finanzjarji, it-Tassazzjoni u d-Dwana, qal: "Is-sinerġija bejn l-għodod Ewropej u dawk nazzjonali se tkun vitali biex infittxu nimlew il-lakuni fl-investiment li qed jiffaċċjaw l-ekonomiji tagħna. Sabiex dan ikun jista’ jseħħ, ninsabu konvinti li netwerk ta' banek promozzjonali nazzjonali strutturat tajjeb jista' jaqdi rwol importanti u jikkomplimenta l-Bank Ewropew tal-Investiment." Il-Komunikazzjoni tispjega r-rwol importanti li l-banek promozzjonali nazzjonali (NPBs) jista’ jkollhom biex iħeġġu lill-Ewropa tinvesti mill-ġdid billi tipparteċipa f’investimenti tal-FEIS. Il-Komunikazzjoni toffri gwida ċara u prattika dwar kif jitwaqqaf NPB ġdid, it-trattament statistiku tal-koinvestimenti tal-NPB fir-rigward tad-defiċit tal-gvern u d-dejn skont il-Patt ta’ Stabbiltà u Tkabbir, it-trattament tal-għajnuna tal-UE lill-Istat għall-kofinanzjament ta' proġetti nazzjonali, u kif l-NPBs minn Stati Membri differenti jistgħu jingħaqdu u jaħdmu flimkien mal-Bank Ewropew tal-Investiment (BEI) biex jistabbilixxu pjattaformi ta’ investiment. Din il-gwida kruċjali se tgħin kumpaniji madwar l-Ewropa jiksbu aċċess għall-finanzjament permezz tal-FEIS, il-pedament tal-Pjan ta’ Investiment ta’ EUR 315 biljun. Deċiżjonijiet oħra li ttieħdu llum mill-Kulleġġ tal-Kummissarji jinkludu: Sfond Il-kriżi ekonomika wasslet għal tnaqqis qawwi fl-investiment madwar l-Ewropa. Din hija r-raġuni għala hemm il-ħtieġa ta' sforzi kollettivi u kkoordinati fil-livell Ewropew biex ireġġgħu lura din it-tendenza 'l isfel u jpoġġu lill-Ewropa fit-triq lejn l-irkupru ekonomiku. Il-Kummissjoni tistabbilixxi approċċ ibbażat fuq tliet pilastri: riformi strutturali biex ipoġġu lill-Ewropa fuq triq ġdida ta’ tkabbir; responsabbiltà fiskali biex tirrestawra s-solidità tal-finanzi pubbliċi u ssaħħaħ l-istabbiltà finanzjarja; u investiment biex jagħti spinta lit-tkabbir u biex dan jiġi sostnut maż-żmien. Il-Pjan ta’ Investiment għall-Ewropa huwa fil-qalba ta’ din l-istrateġija. Fit-28 ta’ Mejju 2015, erba’ xhur u nofs biss wara t-13 ta’ Jannar meta l-Kummissjoni adottat il-proposta leġiżlattiva, il-leġiżlaturi tal-UE laħqu ftehim politiku dwar ir-Regolament għall-Istabbiliment ta’ Fond Ewropew għal Investimenti Strateġiċi (FEIS). Fl-10 ta’ Marzu, l-Istati Membri approvawh unanimament u l-Parlament Ewropew ivvota favur ir-Regolament fis-sessjoni plenarja tiegħu fl-24 ta’ Ġunju, u b'hekk l-FEIS se jibda jopera sa kmieni fil-ħarifa kif ippjanat. Fi Frar, il-Ġermanja ħabbret li se tikkontribwixxi EUR 8 biljun għall-Pjan ta’ Investiment permezz tal-KfW. Fi Frar ukoll, Spanja ħabbret kontribuzzjoni ta' EUR 1.5 biljun permezz tal-Instituto de Crédito Oficial (ICO). F’Marzu, Franza ħabbret għotja ta' EUR 8 biljun f’impenji permezz ta' Caisse des Dépôts (CDC) u Bpifrance (BPI) u l-Italja ħabbret li se tikkontribwixxi EUR 8 biljun permezz tal-Cassa Depositi e Prestiti (CDP). F’April il-Lussemburgu ħabbar li se jikkontribwixxi EUR 80 miljun permezz tas-Société Nationale de Crédit et d’Investissement (SNCI), u l-Polonja ħabbret li se tikkontribwixxi EUR 8 biljun permezz tal-Bank Gospodarstwa Krajowego (BGK). F’Ġunju, is-Slovakkja ħabbret kontribuzzjoni ta’ EUR 400 miljun permezz tal-Banek Promozzjonali Nazzjonali tagħha Slovenský Investičný Holding u Slovenská Záručná a Rozvojová Banka, u l-Bulgarija ħabbret kontribuzzjoni ta’ EUR 100 miljun permezz tal-Bank Bulgaru għall-Iżvilupp. Fis-16 ta’ Lulju, ir-Renju Unit ħabbar li se jikkontribwixxi £6 biljun (madwar EUR 8.5 biljun) għal proġetti li jibbenefikaw minn finanzjament tal-FEIS. Aktar informazzjoni dwar il-Pjan ta’ Investiment għall-Ewropa: Q&A dwar il-Pjan ta’ Investiment ls-sit web tal-Pjan ta’ Investiment għall-Ewropa Ir-Regolament dwar il-Fond Ewropew għal Investimenti Strateġiċi (FEIS) LinkedIn Twitter